מרי טראמפ

מרי אן מקלוד טראמפ (באנגלית: Mary Anne MacLeod Trump; 10 במאי 1912 – 7 באוגוסט 2000) הייתה אמו של איש העסקים, יזם הבנייה וכוכב הריאליטי, דונלד טראמפ, שנבחר לנשיא ארצות הברית ה-45 בשנת 2016, כ-16 שנים לאחר מותה.

ביוגרפיה 

מרי אן מקלוד נולדה בכפר טונג  באי לואיס, שבארכיפלג לואיס והריס  בסקוטלנד. היא הייתה הצעירה מבין עשרה ילדים שנולדו למרי ולמלקולם, שהיה חוואי ודייג. במשק הבית שלהם דיברו גאלית. כשהתבגרה, עברה לגור בגלאזגו.

ב-2 במאי 1930 היגרה מגלאזגו, על סיפון האונייה "טרנסילבניה", שהגיעה לניו יורק ב-11 במאי, יום לאחר יום הולדתה ה-18. בהגיעה לאמריקה עם 50 דולרים, עברה להתגורר עם אחותה הגדולה, כריסטינה, בלונג איילנד. היא התפרנסה כעובדת משק בית במשך לפחות ארבע שנים וכך גם נרשמה במפקד האוכלוסין של ארצות הברית.

בתחילת שנות ה-30 הכירה מקלוד, במהלך נשף, את פרד טראמפ. השניים נישאו בינואר 1936 בטקס שנערך בכנסייה פרסביטריאנית. לאחר הטקס הדתי, נערכה קבלת פנים במלון קרלייל במנהטן. אף על פי שבאותה עת טראמפ כבר היה מבוסס כלכלית, בשל עיסוקיו בתחומי היזמות והבנייה, נכחו באירוע 25 אורחים בלבד. הזוג התגורר בשכונת ג'מייקה, אשר ברובע קווינס, ניו יורק.

ב-5 באפריל 1937 ילדה מרי טראמפ את בתם הראשונה, מריאן טראמפ, ששימשה בתחילת המאה ה-21 כשופטת, ואחריה את פרדריק ג'וניור (1938–1981), אליזבת (נולדה ב-1942), דונלד (נולד ב-1946) ורוברט (1948–2020).

ב-10 במרץ 1942 התאזרחה.

ב-31 באוקטובר 1991, כשהייתה בת 79, נשדדה טראמפ באלימות קשה סמוך לביתה בקווינס. היא ספגה חבלות שגרמו לה שבר בצלעות, חבלות בפנים, שטף דם במוח, ונזק בלתי הפיך בראייתה ושמיעתה. נהג משאית בשם הרברט לורנס לכד את התוקף, נער בן 16, והוא נשפט והורשע בתקיפה.

בעלה פרד נפטר ב-25 ביוני 1999 והיא נפטרה כעבור שנה וחודשיים, ב-7 באוגוסט 2000. היא נקברה לצד בעלה ובנה, פרדריק ג'וניור, בקווינס.

קישורים חיצוניים

הערות שוליים 

אמהות של נשיאי ארצות הברית
מרי
ניו יורק: אישים
אמריקאים שנולדו ב-1912
אמריקאיות שנולדו ב-1912
אמריקאים שנפטרו ב-2000
אמריקאיות שנפטרו ב-2000